義犬行
作者：方回
朝代：宋

paragraphs: 君不見周興西旅貢厥獒，今日天下新建櫜。
遠方不許進異物，閒却三略兼六韜。
又不見王孫昔歎走狗烹，今日天下永太平。
保全功臣决無此，花村夜不爭雉鳴。
陸平原家養黄耳，繫書不隔江淮水。
金陵音問還洛陽，往來何啻萬餘里。
杜少陵寓鄜州居，舊物低徊入衣裾。
宗文宗武共入蜀，愛憐想亦如相如。
古滕東溪王御史，先公豈弟世無比。
一犬育之十五年，送葬至墓不食死。
一飯糟糠何足論，恒飽不饑謝乾坤。
垂深井韁馬救主，銜明月珠蛇報恩。
世上紛紛輕薄子，翻雲覆雨喪廉恥。
動輒反噬不識人，可似韓盧烏喙之徒知義理。